Rooimiere slaan man glo dood | Netwerk24
Deur Jeanette Chabalala, News24 29 September 2017 15:30
Die Rooimiere het na bewering Donderdag ’n man met ’n geestesongesteldheid in Midvaal, suid van Johannesburg, doodgeslaan.
Die man se lyk is op die R59-hoofweg tydens ’n diensleweringoptog gevind, sê kapt. Kay Makhubela, polisiewoordvoerder.
Die Rooimiere, hervestiging- en uitsettingsdienste, sê hulle sal later Vrydag kommentaar lewer.
Makhubela sê die R59-hoofweg bly gesluit en die polisie monitor die situasie.
Bongani Baloyi, uitvoerende burgemeester van die Midvaal-munisipaliteit, sê daar is toenemend frustrasie oor grondkwessies in die gebied.
Baloyi sê daar was tydens die betoging ’n rusie tussen die Rooimiere en die gemeenskap wat daartoe gelei het dat inwoners klippe begin gooi het.
Die Rooimiere het probeer om die inwoners te keer om die paaie met klippe te versper en motorbande te brand.
Twee mense is ook verlede Vrydag in Lenasia, suid van Johannesburg, tydens ’n geveg oor grond dood.
*Bykomende beriggewing deur Caryn Dolley.
Meer oor: Kay Makhubela | Midvaal | Slaan | Rooimiere
Rooimiere breek plakkershutte in Suurbraak af
Rooimiere slaan toe op gebou